Κύπρος - Ελλάδα - Ιορδανία εγκαινιάζουν στρατηγική συνεργασία

Μια νέα τριμερή, με την Ιορδανία, οικοδομούν την Τρίτη Κύπρος και Ελλάδα, την ώρα που η Τουρκία παρακολουθεί εξ αποστάσεως τις εξελίξεις επιλέγοντας την τακτική των προκλήσεων καθώς δεν κατάφερε μέσω άλλων οδών να εμποδίσει τη στρατηγική της Λευκωσίας. Δεν είναι τυχαίο που ξένοι αναλυτές θεωρούν την Τουρκία ως τη χαμένη στο θέμα των ενεργειακών εξελίξεων στην ευρύτερη περιοχή της Ανατολικής Μεσογείου.

Η προσπάθεια της Τουρκίας, μέσω διαφόρων καναλιών στον χώρο της Ευρώπης, στην Ουάσινγκτον αλλά και εντός Κύπρου, για να πετύχει έμμεσα ή άμεσα τη σύνδεση της εμπορίας του φυσικού αερίου από την περιοχή με το Κυπριακό φαίνεται πως είχε αρνητικές επιπτώσεις.

Όπως σημειώνεται και σε σχετικό άρθρο της βρετανικής εφημερίδας «Financial Times» η Τουρκία «κατέστρεψε την ευκαιρία για να προσφέρει μια οδό εξαγωγής του φυσικού αερίου από την Κύπρο, συνδέοντας την εμπορία με τη λύση της επί μαρκόν εδαφικής διαίρεσης της νήσου».

Πέραν αυτού και σύμφωνα με τον Νικ Μπάτλερ φαίνεται πως «είναι αδύνατο για το Ισραήλ να εμπιστευθεί την εμπορία του αερίου και να παραδώσει τον έλεγχο σε μια κυβέρνηση της οποίας ο ηγέτης χαρακτήρισε το Ισραήλ ως «κράτος τρομοκράτη».

Στο σχετικό δημοσίευμα των «Financial Times» σημειώνεται περαιτέρω η ισχύς που αποκτά η Αίγυπτος μέσω του φυσικού αερίου με τη χώρα να μετατρέπεται σε κόμβο για τη μεταφορά αερίου. Γεγονός που δίνει μια ισχυρή επιλογή για την Κύπρο σ’ ό,τι αφορά στην εμπορία του φυσικού της αερίου.

Την Τρίτη, η Κύπρος μαζί με την Ελλάδα προχωρούν στην οικοδόμηση μιας νέας τριμερούς συνεργασίας, αυτή τη φορά με την Ιορδανία.

ΔΙΑΒΑΣΤΕ ΕΠΙΣΗΣ: Ιορδανός πρέσβης: Η συνεργασία Λευκωσίας-Αθήνας-Αμμάν μπορεί να γίνει πρότυπο

Η τριμερής αυτή συνεργασία έρχεται να προστεθεί σ’ αυτές που έχουν οικοδομηθεί μαζί με την Αίγυπτο και το Ισραήλ δημιουργώντας έτσι μια δυναμική συμμαχιών στην ευρύτερη περιοχή.

Αυτό που η Λευκωσία θεωρεί ιδιαίτερα σημαντικό είναι ο ρόλος που έρχεται η ίδια να παίξει λαμβάνοντας υπόψη τα προβλήματα που υφίστανται ανάμεσα στις τρεις χώρες, Ισραήλ, Αίγυπτο και Ιορδανία.

Νίκος Χριστοδουλίδης: Ιστορικής σημασίας η τριμερής

Ο κυβερνητικός εκπρόσωπος, Νίκος Χριστοδουλίδης, σε δηλώσεις του τη Δευτέρα ανέφερε πως «πρόκειται για ιστορικής σημασίας συνάντηση, αφού είναι η πρώτη τριμερής, σε επίπεδο αρχηγών κυβερνήσεων, Κύπρου, Ελλάδας και Ιορδανίας, κατά τη διάρκεια της οποίας αναμένεται, πέραν της υπογραφής τριών σημαντικών συμβατικών κειμένων, να τεθούν οι βάσεις για μια στρατηγικής φύσεως συνεργασία σε όλα τα επίπεδα».

Εξάλλου, πρόσθεσε, «μέσα από τη Διακήρυξη της Λευκωσίας, που θα υιοθετηθεί, και στην ουσία θα αποτελεί έναν οδικό χάρτη των ενεργειών που θα ακολουθήσουν, θα καταγραφούν οι κοινές προσεγγίσεις των τριών κρατών σε σημαντικά θέματα επικαιρότητας, συμπεριλαμβανομένων και περιφερειακών εξελίξεων».

ΔΙΑΒΑΣΤΕ ΕΠΙΣΗΣ: KE: Ιστορικής σημασίας η Τριμερής Κύπρου, Ελλάδας, Ιορδανίας

Τόνισε δε πως οι σχέσεις Κύπρου και Ιορδανίας έχουν εισέλθει σε άλλο επίπεδο και συνέχισε λέγοντας πως «είναι ακριβώς μέσα σε αυτό το πλαίσιο που τον Βασιλιά της Ιορδανίας θα συνοδεύουν στην Κύπρο ο πρωθυπουργός, ο υπουργός Εξωτερικών, ο υπουργός Ενέργειας όπως επίσης και άλλοι υπουργοί και αξιωματούχοι της χώρας, ενώ θα υπογραφούν και τέσσερα σημαντικά συμβατικά κείμενα».

Εξάλλου σε δηλώσεις του ο υπουργός Ενέργειας, Γιώργος Λακκοτρύπης, χαρακτήρισε πολύ σημαντική την τριμερή με Ιορδανία «ενός σημαντικού παίχτη της Ανατολικής Μεσογείου, ο οποίος είναι δυνητικός καταναλωτής φυσικού αερίου».

Σύμφωνα με τον Γ.Λακκοτρύπη «έρχεται και η Ιορδανία πλέον να συμβάλει στην προσπάθειά μας για να δημιουργήσουμε εκείνες τις συμμαχίες είτε σε διμερή, τριμερή ή και πολυμερή σχήματα για να επέλθει ένας συντονισμός των χωρών της περιοχής μας για να μπορέσουμε να πετύχουμε τον κοινό μας στόχο που είναι η ειρήνευση και η σταθεροποίηση στην περιοχή».

Το πρόγραμμα

Πρώτος θα αφιχθεί στο Προεδρικό Μέγαρο ο πρωθυπουργός της Ελλάδας, ο οποίος θα τύχει επίσημης υποδοχής από τον Πρόεδρο της Δημοκρατίας, και στη συνέχεια θα παρακαθήσουν σε κατ’ ιδίαν συνάντηση.

Στη συνέχεια θα αφιχθεί ο Βασιλιάς της Ιορδανίας, ο οποίος θα τύχει επίσημης υποδοχής από τον Πρόεδρο της Δημοκρατίας, με τον οποίον θα έχουν κατ΄ιδίαν συνάντηση.

Θα ακολουθήσουν διευρυμένες διαβουλεύσεις των αντιπροσωπειών των δύο χωρών, με υπογραφή συμφωνιών κατά τη λήξη των διαβουλεύσεων.

Στη συνέχεια οι τρεις ηγέτες θα έχουν κατ΄ιδίαν συνάντηση και στη συνέχεια θα πραγματοποιηθούν διευρυμένες συνομιλίες ανάμεσα στις αντιπροσωπείες των τριών χωρών.

Θα ακολουθήσουν δηλώσεις στα ΜΜΕ και υπογραφή συμφωνιών ανάμεσα στις τρεις χώρες. Θα προβούν σε δηλώσεις στα ΜΜΕ, τις οποίες θα ακολουθήσει η υπογραφή συμφωνιών.

Ακολουθεί γεύμα εργασίας και ευθύς μετά θα πραγματοποιηθεί η διμερής Ελλάδας-Ιορδανίας.

Προχωρούν ως έχουν σχεδιαστεί με ΕΝΙ

Όλα προχωρούν ως είχαν σχεδιαστεί σε σχέση με τη γεώτρηση της ΕΝΙ στο τεμάχιο «6» της κυπριακής ΑΟΖ, διαβεβαίωσε ο κυβερνητικός εκπρόσωπος Νίκος Χριστοδουλίδης. Προσθέτοντας ότι δεν υπάρχουν οι οποιεσδήποτε ενδείξεις, για να σημειώσει ότι ακόμη και να υπήρχαν δεν επρόκειτο να αναφέρει οτιδήποτε δημόσια.

«Αντιλαμβάνεστε ότι μια γεώτρηση θα πρέπει να ολοκληρωθεί, να αξιολογηθούν τα αποτελέσματα και ακολούθως θα γίνουν και οι σχετικές ανακοινώσεις» εξήγησε.

Κληθείς να διευκρινίσει αν δηλαδή τηρούνται τα χρονοδιαγράμματα και δεν υπάρχει κάτι που να τα ανατρέπει, ο Εκπρόσωπος επανέλαβε ότι «όλα προχωρούν ως είχαν σχεδιαστεί».

Ο υπουργός Εμπορίου από δικής του πλευράς σημείωσε πως όταν «ολοκληρωθεί η γεώτρηση στο στόχο «Καλυψώ», θα προχωρήσει αμέσως η γεώτρηση στον στόχο 3. Από κει και πέρα ουσιαστικά θα συνεχίσουμε με το ενεργειακό μας πρόγραμμα που για μας είναι πολύ σημαντικό».